Rian groet dalk niéRian van Heerden (Foto: Facebook via Rian van Heerden) Die omstrede JacarandaFM-omroeper Rian van Heerden het Donderdagoggend gesê hy gaan moontlik nié dié radiostasie verlaat nie. Van Heerden het in Julie verlede jaar gesê hy gaan einde 2016 die stasie as die aanbieder van die Complimentary Breakfast-program verlaat. Die stasie het egter einde verlede jaar in ŉ verklaring aangekondig dat hy nog vir ŉ rukkie as omroeper gaan aanbly om ŉ rits projekte te voltooi. Nadat Gavin Meiring, JacarandaFM se programbestuurder, Van Heerden Donderdagoggend direk gevra het of hy nie eerder die besluit om die leisels oor te gee wil heroorweeg nie, is die stasie oorval met versoeke van luisteraars dat hy by die stasie moet aanbly. JacarandaFM het in ŉ verklaring gesê dié oorweldigende reaksie deur luisteraars het hom nou besluiteloos gelaat en hy oorweeg om sy bedanking terug te trek. Van Heerden sal na verwagting Vrydag tydens die Complimentary Breakfast-program aankondig of hy wel by die radiostasie gaan aanbly. Luister hier na ŉ klankgreep.